Návrh

ŠTATÚT
HOSPODÁRSKEJ  RADY  VLÁDY  SLOVENSKEJ  REPUBLIKY

Článok 1
Úvodné ustanovenie

Štatút vymedzuje postavenie, zloženie Hospodárskej rady vlády Slovenskej republiky (ďalej „Hospodárska rada“), vzťahy k iným orgánom a inštitúciám a spôsob rokovania Hospodárskej rady.

Článok 2
Postavenie Hospodárskej rady 

Hospodárska rada je poradným, iniciatívnym, koordinačným a konzultatívnym orgánom vlády Slovenskej republiky (ďalej „vláda“) pre prípravu a vykonávanie hospodárskej politiky.

Článok 3
Zloženie Hospodárskej rady

                     /1/   Predsedom Hospodárskej rady je podpredseda vlády a minister hospodárstva a pre správu a privatizáciu národného majetku(1), podpredsedom Hospodárskej rady je podpredseda vlády a minister financií. Ďalších členov Hospodárskej rady vymenúva vláda na návrh predsedu Hospodárskej rady.

                    /2/   Ďalšími členmi Hospodárskej rady sú predstavitelia ústredných orgánov štátnej správy, zástupcovia inštitúcií, ktoré plnia významné úlohy v oblasti hospodárskej politiky a renomovaní odborníci z oblasti ekonomickej teórie a praxe.

                    /3/   Hospodárska rada má členov so zastupiteľným členstvom a s nezastupiteľným členstvom. Členov so zastupiteľným členstvom môže v odôvodnených prípadoch na rokovaní Hospodárskej rady zastúpiť ich štatutárny zástupca. Zastupovanie členov s nezastupiteľným členstvom nie je prípustné.

                    /4/   Výkon funkcie predsedu a podpredsedu Hospodárskej rady je nezastupiteľný. 

                    /5/   Funkciu tajomníka Hospodárskej rady vykonáva generálny riaditeľ Sekcie hospodárskej politiky Úradu vlády SR.

                    /6/    Z členstva v Hospodárskej rade nevzniká nárok na odmenu.

_________________________________________
(1) (od 1.5.2003 podpredseda vlády a minister hospodárstva SR)
Článok 4
Vzťahy Hospodárskej rady k ústredným orgánom štátnej správy, iným orgánom, organizáciám a inštitúciám

                    /1/   Hospodárska rada v prípade potreby spolupracuje s ústrednými orgánmi, ktorých zástupcovia nie sú jej členmi. Predstaviteľov  týchto orgánov prizýva na svoje rokovania podľa charakteru riešenej problematiky.

                    /2/   Hospodárska rada v opodstatnených prípadoch konzultuje opatrenia v hospodárskej politike s mimovládnymi organizáciami

Článok 5
Spôsob rokovania Hospodárskej rady

                    /1/   Zasadania Hospodárskej rady zvoláva a jej rokovanie riadi predseda a v jeho neprítomnosti podpredseda.

                    /2/   Spôsob predkladania dokumentov v písomnej a elektronickej podobe na rokovanie Hospodárskej rady, postup, prípravu a spôsob rokovania Hospodárskej rady a zverejňovanie jej odporúčaní na internete stanovuje rokovací poriadok, ktorý schvaľuje Hospodárska rada. 

Článok 6
Organizačné a administratívne zabezpečenie činnosti Hospodárskej rady

                   /1/   Činnosť Hospodárskej rady organizačne a administratívne zabezpečuje jej tajomník.

                   /2/   Výdavky spojené s činnosťou Hospodárskej rady sa uhrádzajú z rozpočtovej kapitoly Úradu vlády SR.

Článok 7
Záverečné ustanovenie

Tento štatút nadobúda účinnosť dňom jeho schválenia vládou a týmto dňom sa zrušuje štatút Hospodárskej rady schválený uznesením vlády SR č. 766 zo dňa 22. augusta 2001.